Fra én dansk træner til en anden.

Sådan kan det meget vel ende med at gå for norske Sigurd Rosted, der lige nu spiller for belgiske Gent, anført af danske Jess Thorup. Ifølge norske Eurosport er forsvarsspilleren, 25 år, aktuelt i Brøndby for at gennemgå et lægetjek og ventes at skrive under på en aftale med klubben, der er trænet af Niels Frederiksen.

Rosted er midterforsvarer, og hvis han består sit lægetjek, skriver han under på en længere kontrakt med den danske klub, forlyder det fra det norske medie.

Midterforsvaret er et sted, hvor Brøndby godt kan bruge noget bredde. Omvendt kan det også betyde, at Paulus Arajuuri allerede forlader den københavnske vestegn nu - han har kun et halvt år igen af sin aftale med klubben og har talt med andre klubber.

Sigurd Rosted har fem landskampe på cv'et og har en kontrakt med Gent, der løber frem til sommeren 2021. Så der vil være tale om en transfer.

Nordmanden har spillet en enkelt kamp i Europa League-kvalifikationen for Jess Thorups mandskab, men den tidligere Sarpsborg-forsvarer er ikke blandt de foretrukne i midterforsvaret hos Gent lige nu. I sidste sæson spillede han 25 kampe for Gent.

Brøndby har i det hele taget gang i et transfervindue med fokus på det norske. Man har tidligere købt Tobias Børkeeiet i Stabæk, mens klubben også har været ude efter Odds' venstre back Birk Risa.